Diari Oficial de la Generalitat Valenciana


Sumari del DOGV 3286, del 15-07-1998 (1998/5394)

Notificació de la Resolució de 24 de febrer de 1998, del president executiu de l’Agència Valenciana de Turisme, per la qual es desestima el recurs ordinari interposat per Vadepu, SL, titular de l’establiment Printania.
--------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3286

Data del DOGV
:   15-07-1998

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   1998/5394


Organisme emissor
:   Agència Valenciana del Turisme

Tipus de document
:   Anunci

Notificació de la Resolució de 24 de febrer de 1998, del president executiu de l'Agència Valenciana de Turisme, per la qual es desestima el recurs ordinari interposat per Vadepu, SL, titular de l'establiment Printania. [1998/A5394]
  
Per no haver estat possible notificar de forma personal i directa a l'interessat la Resolució de data 24 de febrer de 1998, del president executiu de l'Agència Valenciana de Turisme, desestimatòria del recurs ordinari interposat pel senyor Santiago Rubio Esteban, en nom i representació de l'entitat mercantil Vadepu, SL, recaiguda en l'expedient de denegació de classificació de l'establiment Hostal Printania, es publica en el Diari Oficial de la Generalitat Valenciana a efecte del que disposa l'article 59.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 11 de juny de 1998.- El president executiu: Roc Gregori i Aznar.
  
Amb data 24 de febrer de 1998 el president executiu de l'Agència Valenciana de Turisme ha dictat la següent resolució:
  
«Resolució de 24 de febrer de 1998, del president executiu de l'Agència Valenciana de Turisme, per la qual es desestima el recurs ordinari interposat per Vadepu, SL, titular de l'establiment Printania.
  
Vist el recurs ordinari interposat pel senyor Santiago Rubio Esteban, en nom i representació de l'entitat mercantil Vadepu, SL, contra la Resolució de data 6 d'octubre de 1997, del director de l'Àrea de Producte de l'Agència Valenciana de Turisme.
  
Fets
  
Primer
  
El director de l'Àrea de Producte, en la Resolució de 6 d'octubre de 1997, va resoldre denegar la classificació al Decret 153/1993, de 17 d'agost, de l'establiment Printania, situat a Benicarló, carrer d'Hernán Cortés, número 48, amb signatura d'identificació HCS-368, les circumstàncies del qual consten en la resolució i es donen per reproduïdes.
  
Segon
  
Amb data 24 de novembre de 1997, va entrar en els Serveis Territorials de l'Agència Valenciana de Turisme a Castelló de la Plana, un escrit del senyor Santiago Rubio Esteban, en nom i representació de la mercantil Vadepu, SL, en el qual formulava recurs ordinari contra la Resolució de data 6 d'octubre de 1997, del director de l'Àrea de Producte de l'Agència Valenciana de Turisme, en el qual sol·licitava que es deixara sense efecte la resolució de denegació de la classificació de l'establiment Printania, i s'atorgara al signant un termini adequat d'un any per a realitzar les obres oportunes, comptador des de l'obtenció de les preceptives llicències municipals, transcorregut el qual se sol·licitarà de nou la inspecció per tal que es repetesca la classificació de l'establiment, segons les al·legacions següents:
  
- Que la recurrent és arrendatària de l'establiment indicat des de l'any 1995, data en què va subscriure amb la propietat l'oportú contracte i va entrar en la possessió de la finca. En el contracte indicat s'especifica que l'establiment es troba al corrent dels permisos i llicències establerts en la normativa vigent, compromís del qual es fa expressament responsable l'arrendador.
  
- Encara que sembla que la normativa que obliga a realitzar determinades adaptacions és de l'any 1993, ara s'han detectat deficiències en les instal·lacions amb motiu de la inspecció realitzada per al canvi de titularitat de la llicència de funcionament. Amb l'anterior vol deixar-se constància que el sotasignat ha actuat en tot moment convençut que la situació legal de l'establiment era la correcta i ajustada a la normativa de 1993.
  
- Després de rebre la notificació de la denegació de la classificació de l'establiment, l'arrendatari que signa aquest recurs ha iniciat les gestions amb la propietat perquè aquesta projecte i execute immediatament les obres necessàries, segons té assumit en el contracte d'arrendament. Per a això es necessita un període de temps suficient, amb les consultes tècniques prèvies davant l'Agència Valenciana de Turisme.
  
Fonaments jurídics
  
Primer
  
La disposició transitòria primera, I i II del Decret 153/1993, de 17 d'agost, estableix que:
  
?I. Tots els establiments hotelers sol·licitaran de la Direcció General de Turisme, en el termini d'un any, la classificació en algun dels grups, modalitats i categories contingudes en aquest decret, formulant la declaració de les característiques de l'establiment en imprés normalitzat.
  
II. Amb caràcter previ a efectuar la dita sol·licitud, hauran d'adaptar les instal·lacions i els serveis al grup, modalitat i categoria a què pretenen accedir o en què pretenen mantenir-se, sense perjudici del que disposa l'apartat següent.-
  
Segon
  
L'article 12 del Decret 153/1993, en relació amb l'annex II d'aquest, estableix que els establiments classificats com a hostals hauran de disposar d'elements d'evacuació, de conformitat amb la normativa vigent en matèria de seguretat i protecció contra incendis.
  
L'annex III de la norma citada en què s'estableixen els requisits tècnics específics per al grup 3.r, pensió, disposa que els establiments classificats en aquest hauran de disposar d'escales i eixides com a elements d'evacuació de conformitat amb la normativa vigent en matèria de seguretat i protecció contra incendis.
  
Respecte de les al·legacions que efectua la recurrent en el seu recurs ordinari, aquestes en cap cas desvirtuen la Resolució de 6 d'octubre de 1997, del director de l'Àrea de Producte, ja que respecte d'aquestes, cal fer les consideracions següents:
  
1. Que respecte de la primera al·legació en la qual la recurrent manifesta que va rebre l'establiment de la propietat amb tots els permisos i llicències que estableix la normativa vigent, cal puntualitzar que l'administració turística no és competent per a entrar en la relació particular i contractual que existeix entre el propietari i el titular de l'establiment Printaria, i aquesta relació privada tampoc és objecte del recurs que es planteja.
  
2. Respecte de la segona i tercera al·legació, ha quedat constatat en l'expedient administratiu que el titular d'aquest era coneixedor de la falta d'adaptació de l'establiment Printaria de Benicarló al Decret 153/1993, de 17 d'agost, ja que va arribar a presentar amb data de 3 de febrer de 1996, sol·licitud de classificació a l'empara del que estableix el citat decret.
  
Així mateix les deficiències existents en l'establiment en matèria de seguretat, protecció i prevenció contra incendis van ser posades de manifest pel propi titular de l'establiment en la seua sol·licitud de classificació, ja que, amb caràcter previ a efectuar aquesta, hauria d'haver adaptat l'establiment als requisits exigits per la norma.
  
Les deficiències existents van ser posades en coneixement del titular en data 27 de febrer, 10 de setembre de 1996, i 29 de juliol de 1997, sense que aquest haja reparat ni presentat cap documentació fins el 21 de novembre de 1997, data d'interposició del recurs.
  
En conseqüència, no havent reparat les deficiències detectades en l'establiment, i no disposant d'escales i eixides com a elements d'evacuació de conformitat amb la normativa vigent en matèria de seguretat i protecció contra incendis, no és possible la classificació de l'establiment Printania, situat a Benicarló, al Decret 153/1993, de 17 d'agost.
  
Resolució
  
En virtut del que disposa el Decret 45/1996 (DOGV de 28 de març de 1996), resolc:
  
Desestimar el recurs ordinari presentat pel senyor Santiago Rubio Esteban, en nom i representació de l'entitat mercantil Vadepu, SL, com a titular de l'establiment Printania de Benicarló, contra la Resolució de 6 d'octubre de 1997, del director de l'Àrea de Producte, i confirmar aquesta en tots els seus punts.
  
Contra aquesta resolució, que posa fi a la via administrativa, podrà interposar-se recurs contenciós administratiu, amb la prèvia comunicació preceptiva a aquesta Agència Valenciana de Turisme, davant la Sala Contenciosa del Tribunal Superior de Justícia de la Comunitat Valenciana dins del termini de dos mesos, comptadors des de l'endemà de la recepció d'aquesta, d'acord amb el que estableixen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'article 58.3 de la Llei de 27 de desembre de 1956, Reguladora de la Jurisdicció Contenciosa Administrativa.